C 259/124
601.
RO
Jurnalul Oficial al Uniunii Europene
21.7.2023
Un acord care nu are un efect semnificativ asupra concurenței Exemplul 3 Situație: Fair Clothing.Com este o organizație neguvernamental ă de mare succes care, cu ajutorul subvențiilor guvernamentale și al unei campanii mediatice eficace, a reușit să convingă marea majoritate a întreprinderilor care vând îmbrăcăminte în UE, inclusiv toate mărcile principale și o serie de lanțuri de vânzare cu amănuntul de articole de îmbrăcăminte, să achiziționeze îmbrăcăminte numai de la producători din țări în curs de dezvoltare care respectă anumite niveluri ale salariului minim.
Campania, care a fost sprijinită pe scară largă de organizațiile de consumatori de la nivel național și de la nivelul UE și coordonată cu acestea, a avut un succes răsunător: în prezent, 85 % din totalul articolelor de îmbrăcăminte vândute în UE se vând sub eticheta „Fair Clothing”.
Pentru a obține o licență de utilizare a etichetei, întreprinderile participante au convenit să respecte o serie de standarde privind salariul minim și să nu vândă articole de îmbrăcăminte care nu respectă standardele respective, indiferent de locul în care sunt produse acestea.
Ca urmare a campaniei, salariile lucrătorilor din industria textilă din țările în curs de dezvoltare au crescut în medie cu 20 %.
Sondajele și studiile privind produsele de consum indică faptul că prețul mediu al articolelor de îmbră­ căminte în UE nu a crescut în mod semnificativ ca urmare a introducerii etichetei „Fair Clothing”: estimările privind efectul asupra prețurilor variază între - 0,5 % și + 0,8 % și nu diferă în mod semnificativ de zero din punct de vedere statistic.
Explicațiile cele mai credibile pentru absența unei creșteri a prețurilor sunt, în primul rând, relativa lipsă de importanța a salariilor din producție ca o componentă a prețului final al produselor de îmbrăcăminte și, în al doilea rând, posibilele îmbunătățiri ale productivității muncii care ar putea fi rezultatul creșterii salariilor.
De exemplu, componenta salarială în cadrul producției de cămăși din bumbac reprezintă aproximativ 30 % din costurile de producție locale.
Prin urmare, este de așteptat ca o creștere salarială de 20 % să fi condus la o creștere de cel mult 6 % a prețului franco fabrică al unei cămăși în țările în curs de dezvoltare.
Analiză: având în vedere că părțile la acordul Fair Clothing (deținători de mărci și lanțuri occidentale de vânzare cu amănuntul a articolelor de îmbrăcăminte) adaugă o marjă medie de 200-300 % la prețul de achiziție, pentru a acoperi costurile de transport, costurile de import și alte costuri de distribuție și ambalare, efectul asupra prețului la care părțile vând cămașa se ridică, din acest motiv, la cel mult 1,5-2 %.
În plus, există indicii că, prin faptul că le oferă lucrătorilor acces la alimente mai nutritive și la asistență medicală mai bună, creșterea salariilor cu 20 % are un efect pozitiv asupra productivității muncii în sectorul textil din țările în curs de dezvoltare.
Având în vedere concurența intensă din sectorul articolelor de îmbrăcăminte, este de așteptat ca aceste îmbunătățiri ale productivității să aibă un efect de scădere a prețurilor.
Pe baza estimărilor privind efectul asupra prețului, se poate concluziona că este puțin probabil ca acordurile Fair Clothing să aibă efecte negative semnificative pentru clienții părților la acorduri și, prin urmare, acestea nu intră sub incidența articolului 101 alineatul (1).
602.
Un acord care nu este susceptibil să restrângă concurența în temeiul articolului 101 alineatul (1) și/sau care este susceptibil să îndeplinească respectiva condiție prevăzută la articolul 101 alineatul (3) Exemplul 4 Situație: ca răspuns la concluziile cercetărilor privind nivelurile recomandate de grăsime în anumite alimente procesate, desfășurate de un grup de reflecție finanțat din fonduri publice într-un stat membru, mai mulți producători importanți de alimente procesate din același stat membru au convenit, prin intermediul unor discuții oficiale la nivel de asociație profesională a sectorului, să stabilească nivelurile de grăsime recomandate pentru produse.
Împreună, părțile reprezintă 70 % din vânzările de produse în statul membru respectiv.
Inițiativa părților va fi sprijinită printr-o campanie națională de publicitate, finanțată de grupul de reflecție, care subliniază pericolele unui nivel ridicat de grăsimi în alimentele procesate.
Analiză: deși nivelurile de grăsimi reprezintă recomandări, fiind, prin urmare, facultative, ca urmare a promovării extinse generate de campania națională de publicitate, este probabil ca nivelurile recomandate de grăsimi să fie puse în aplicare de toți producătorii de alimente procesate din statul membru respectiv.
Așadar, este probabil ca acestea să devină, în fapt, niveluri maxime de grăsimi în alimentele procesate.
Prin urmare, opțiunile consumatorului pe piețele produselor ar putea fi reduse.
Cu toate acestea, părțile vor putea în continuare să concureze în ceea ce privește o serie de alte caracteristici ale produselor, cum ar fi prețul, dimensiunea produsului, calitatea, gustul, conținutul de sare și de alte elemente nutritive, dozarea ingre­ dientelor și marca.
În plus, concurența privind nivelul de grăsimi din oferta de produse poate crește în cazul în care părțile încearcă să ofere produsele cu nivelurile cele mai scăzute.
Așadar, este improbabil ca acordul să aibă efecte restrictive asupra concurenței în sensul articolului 101 alineatul (1).
Cu toate acestea, chiar dacă se constată că acordul are un efect negativ semnificativ asupra concurenței în temeiul articolului 101 alineatul (1) – deoarece consumatorii sunt privați de posibilitatea de a alege produse cu un nivel ridicat de grăsime –, beneficiile pentru consumatori în ceea ce privește valoarea informațiilor primite și efectele benefice asupra sănătății sunt susceptibile să compenseze prejudiciul și este probabil ca acordul să îndepli­ nească respectivele condiții prevăzute la articolul 101 alineatul (3).